Attivitajiet finanzjarji tal-Bank Ewropew tal-Investiment – rapport annwali 2020 Kumitat għall-Affarijiet Ekonomiċi u Monetarji Riżoluzzjoni tal-Parlament Ewropew tas-7 ta' Lulju 2021 dwar l-attivitajiet finanzjarji tal-Bank Ewropew tal-Investiment – rapport annwali 2020 (2020/2124(INI)) Il-Parlament Ewropew, – wara li kkunsidra l-Artikoli 15, 126, 174, 175, 177, 208, 209, 271, 308 u 309 tat-Trattat dwar il-Funzjonament tal-Unjoni Ewropea (TFUE) u l-Protokoll Nru 5 tat-Trattati dwar l-Istatut tal-Bank Ewropew tal-Investiment (BEI), – wara li kkunsidra l-istrateġija dwar il-klima u l-politika l-ġdida dwar is-self fis-settur tal-enerġija, adottati mill-BEI f'Novembru 2019, – wara li kkunsidra l-komunikazzjoni tal-Kummissjoni tal-11 ta' Diċembru 2019 dwar il-Patt Ekoloġiku Ewropew (COM(2019)0640), – wara li kkunsidra l-komunikazzjoni tal-Kummissjoni tal-14 ta' Jannar 2020 bl-isem "Il-Pjan ta' Investiment għal Ewropa Sostenibbli – il-Pjan ta' Investiment tal-Patt Ekoloġiku Ewropew" (COM(2020)0021), – wara li kkunsidra l-proposta tal-Kummissjoni għal regolament tal-14 ta' Jannar 2020 li jistabbilixxi l-Fond għal Tranżizzjoni Ġusta (COM(2020)0022), – wara li kkunsidra r-riżoluzzjoni tiegħu tal-15 ta' Jannar 2020 dwar il-Patt Ekoloġiku Ewropew, – wara li kkunsidra r-Rapport Finanzjarju tal-BEI għall-2019, ippubblikat fil-5 ta' Mejju 2020, – wara li kkunsidra r-Rapport ta' Attività tal-BEI għall-2019 bl-isem "The Green Thread" (Il-fil ekoloġiku), ippubblikat fis-7 ta' Mejju 2020, – wara li kkunsidra l-adozzjoni tal-Pjan Direzzjonali tal-Bank Klimatiku mill-Bord tad-Diretturi tal-BEI fil-11 ta' Novembru 2020 u l-istrateġija l-ġdida tal-BEI dwar il-klima ta' Novembru 2020, – wara li kkunsidra r-rapport bl-isem "EIB Operations Inside the European Union 2019" (l-Operazzjonijiet tal-BEI fl-Unjoni Ewropea 2019), ippubblikat fit-3 ta' Settembru 2019, – wara li kkunsidra r-rapport dwar il-proġetti appoġġati mill-BEI lil hinn mill-UE fl-2019 bl-isem "Global reach: the impact of the EIB beyond the European Union" (Firxa globali: l-impatt tal-BEI lil hinn mill-Unjoni Ewropea), ippubblikat fl-10 ta' Diċembru 2020, – wara li kkunsidra r-Rapport Finanzjarju u r-Rapport Statistiku tal-BEI għall-2019, ippubblikati fil-5 u s-7 ta' Mejju 2020, – wara li kkunsidra r-Rapporti Annwali tal-Kumitat tal-Verifika tal-BEI, ir-Rapport tal-Attività dwar l-Investigazzjonijiet ta' Frodi u r-Rapport dwar il-Mekkaniżmu tal-Ilmenti għall-2019, – wara li kkunsidra r-Rapport ta' Divulgazzjoni dwar il-Ġestjoni tar-Riskji tal-Grupp tal-BEI għall-2019, ippubblikat fis-6 ta' Lulju 2020, – wara li kkunsidra l-approvazzjoni tar-ratifika tal-Ftehim ta' Pariġi mill-UE min-naħa tal-BEI fis-7 ta' Ottubru 2016, – wara li kkunsidra l-Għanijiet ta' Żvilupp Sostenibbli tan-Nazzjonijiet Uniti (SDGs), – wara li kkunsidra l-komunikazzjoni tal-Kummissjoni tat-13 ta' Marzu 2020 dwar rispons ekonomiku kkoordinat għat-tifqigħa tal-COVID-19 (COM(2020)0112), – wara li kkunsidra r-Regolament (UE) 2020/460 tal-Parlament Ewropew u tal Kunsill tat-30 ta' Marzu 2020 li jemenda r-Regolamenti (UE) Nru 1301/2013, (UE) Nru 1303/2013 u (UE) Nru 508/2014 fir-rigward ta' miżuri speċifiċi biex jiġu mmobilizzati investimenti fis-sistemi tal-kura tas-saħħa tal-Istati Membri u f'setturi oħra tal-ekonomiji tagħhom b'reazzjoni għat-tifqigħa COVID-19 (Inizjattiva ta' Investiment b'Reazzjoni għall-Coronavirus), – wara li kkunsidra r-riżoluzzjoni tiegħu tas-17 ta' April 2020 dwar azzjoni koordinata tal-UE biex tikkumbatti l-pandemija tal-COVID-19 u l-konsegwenzi tagħha, – wara li kkunsidra r-riżoluzzjoni tiegħu tat-13 ta' Novembru 2020 dwar il-Pjan ta' Investiment għal Ewropa Sostenibbli – Kif niffinanzjaw il-Patt Ekoloġiku, – wara li kkunsidra l-konklużjonijiet tal-Kunsill Ewropew tal-11 ta' Diċembru 2020 dwar il-qafas finanzjarju pluriennali (QFP) u Next Generation EU, il-COVID-19, it-tibdil fil-klima, is-sigurtà u r-relazzjonijiet esterni, – wara li kkunsidra r-rapport speċjali nru 03/2019 tal-Qorti Ewropea tal-Awdituri (QEA) bl-isem "Il-Fond Ewropew għall-Investimenti Strateġiċi: Jeħtieġ li tittieħed azzjoni biex il-FEIS ikun suċċess totali", ippubblikat fid-29 ta' Jannar 2019, – wara li kkunsidra r-Rapport ta' Attività tal-BEI għall-2020 bl-isem "Crisis Solutions" (Soluzzjonijiet għall-Kriżi), ippubblikat fl-20 ta' Jannar 2021, – wara li kkunsidra r-rapport nru 12/2020 tal-QEA bl-isem "Iċ-Ċentru Ewropew ta' Konsulenza għall-Investimenti: Tnieda biex jagħti spinta lill-investiment fl-UE, iżda l-impatt tiegħu għadu limitat", ippubblikat fit-12 ta' Mejju 2020, – wara li kkunsidra r-riżoluzzjoni tiegħu tas-16 ta' Jannar 2020 dwar l-istituzzjonijiet u l-korpi tal-Unjoni Ekonomika u Monetarja: il-prevenzjoni tal-kunflitti ta' interess wara l-impjieg fis-servizz pubbliku, – wara li kkunsidra l-ittra mill-Ombudsman lill-President tal-BEI tat-22 ta' Lulju 2016 dwar kwistjonijiet ta' kunflitt ta' interess u t-tweġiba tal-President tal-BEI tal-31 ta' Jannar 2017, – wara li kkunsidra d-deċiżjoni tal-Ombudsman fil-każ 2168/2019/KR dwar id-deċiżjoni tal-Awtorità Bankarja Ewropea li tapprova t-talba tad-Direttur Eżekuttiv tagħha biex isir CEO ta' grupp ta' lobbying finanzjarju, Challenges for the EU Bank's governance framework" (Il-BEI kapaċi jiġġieled il-frodi u l-korruzzjoni? Sfidi għall-qafas ta' governanza tal-Bank tal-UE), – wara li kkunsidra l-Artikolu 57 tar-Regoli ta' Proċedura tiegħu, A. billi skont l-Artikolu 309 TFUE u f'konformità mal-ġurisprudenza tal-Qorti tal-Ġustizzja tal-Unjoni Ewropea, il-BEI għandu l-kompitu li jikkontribwixxi għall-ksib tal-objettivi tal-Unjoni, inkluż permezz ta' diversi strumenti ta' investiment bħal self, ekwitajiet, garanziji, faċilitajiet ta' kondiviżjoni tar-riskju u servizzi ta' konsulenza; B. billi skont l-Artikolu 18 tal-Istatut tiegħu, il-BEI għandu jiżgura li l-fondi tiegħu jintużaw b'mod kemm jista' jkun razzjonali fl-interessi tal-Unjoni; C. billi l-BEI huwa l-fergħa tas-self pubbliku tal-Unjoni Ewropea u waħda mill-akbar istituzzjonijiet finanzjarji multilaterali fid-dinja; billi, konsegwentement, il-BEI huwa s-sieħeb naturali tal-UE għall-implimentazzjoni tal-istrumenti finanzjarji, f'kooperazzjoni mill-qrib mal-istituzzjonijiet finanzjarji nazzjonali u multilaterali; D. billi l-BEI assuma rwol sinifikanti fil-mobilizzazzjoni tal-finanzjamenti għall-ekonomija, b'mod partikolari għall-intrapriżi żgħar u medji (SMEs), b'segwitu għar-riperkussjonijiet ekonomiċi kkawżati mill-pandemija tal-COVID-19 li bdiet fl-2020; E. billi l-BEI jiżvolġi rwol importanti fl-istrateġija tal-UE biex tindirizza l-isfidi klimatiċi u ambjentali, kif deskritt mill-Kummissjoni, bi ħtieġa ta' EUR 350 biljun f'investimenti addizzjonali kull sena biex jintlaħqu l-objettivi aġġornati tal-2030 dwar il-klima u l-enerġija; F. billi fl-2019 il-BEI impenja ruħu li jappoġġa l-objettivi tal-Patt Ekoloġiku Ewropew, jallinja l-attivitajiet finanzjarji kollha tiegħu mal-għanijiet tal-Ftehim ta' Pariġi u jsir il-"Bank Klimatiku tal-UE"; G. billi l-Bord tad-Diretturi tal-BEI approva l-Pjan Direzzjonali tal-Bank Klimatiku għall-perjodu 2021-2025; H. billi l-BEI beda proċess ta' rieżami tal-politika ta' self tiegħu fil-qasam tat-trasport tal-2011, bil-għan li jappoġġa trasport aċċessibbli, effiċjenti, ekoloġiku u sikur; I. billi l-appoġġ favur l-SMEs u l-kumpaniji b'kapitalizzazzjoni medja (kumpaniji ta' valur ta' daqs medju) huwa għan fundamentali ta' politika pubblika tal-BEI; billi fl-2020 biss, il-Grupp tal-BEI ta appoġġ lil aktar minn 425 000 SME u kumpanija b'kapitalizzazzjoni medja permezz ta' finanzjamenti ġodda; billi l-appoġġ favur l-SMEs irrappreżenta 40 % tal-kapital sottoskritt totali tal-BEI; J. billi l-investimenti tal-BEI għandhom il-kapaċità li jsostnu s-settur soċjali, inklużi s-saħħa, l-edukazzjoni u l-akkomodazzjoni; K. billi fl-2020 il-BEI approva self b'valur ta' EUR 10,23 biljun għal proġetti lil hinn mill-Unjoni, inklużi EUR 2,3 biljun fil-pajjiżi l-anqas żviluppati (LDCs); L. billi l-Grupp ta' Livell Għoli ta' Persuni Għorrief dwar l-arkitettura finanzjarja Ewropea għall-iżvilupp ħareġ ir-rapport finali tiegħu fis-7 ta' Ottubru 2019, li fih iddeskriva t-tliet għażliet possibbli li ġejjin għall-bini ta' "Bank Ewropew għall-Klima u l-Iżvilupp Sostenibbli": a) li jibbaża fuq il-Bank Ewropew għar-Rikostruzzjoni u l-Iżvilupp (BERŻ) u l-attivitajiet ta' finanzjament estern tal-BEI; b) li jiġbor flimkien l-attivitajiet esterni tal-istituzzjonijiet finanzjarji attwali tal-UE f'istituzzjoni finanzjarja ġdida bi sjieda mħallta; c) li jittrasferixxi l-attivitajiet esterni kollha tal-BEI f'sussidjarja tal-BEI b'azzjonisti oħra sinifikanti; billi l-konklużjonijiet tal-Kunsill ta' Diċembru 2019 indikaw li l-għażliet a) u c) biss għandhom jiġu esplorati; billi r-riżultati tal-istudji tal-fattibbiltà dwar kull għażla, li suppost kellhom jiġu ppreżentati fil-ħarifa tal-2020, għadhom ma tħabbrux; M. billi l-Grupp tal-BEI bħalissa qiegħed jaħdem biex jiżviluppa linji gwida għall-allinjament tal-kontropartijiet b'objettivi ambjentali u li jirrigwardaw is-sostenibbiltà; Kunsiderazzjonijiet ġenerali Jesprimi tħassib serju dwar l-iżbilanċi makroekonomiċi severi li ġejjin mill-kriżi tal-COVID-19 u l-impatt relatat tagħhom fuq it-tkabbir ekonomiku sostenibbli, l-investiment, ir-reżiljenza, ir-rati tal-impjiegi, l-edukazzjoni u l-inugwaljanzi soċjoekonomiċi; jenfasizza li l-kriżi ekonomika u soċjali li kkawżat il-pandemija tal-COVID-19 għamlet ħsara konsiderevoli lit-tkabbir ekonomiku fl-UE u li waħda mir-riperkussjonijiet ewlenin hija t-tnaqqis fl-investiment, li attwalment mhuwiex suffiċjenti biex jintlaħqu l-objettivi tal-UE; jissottolinja li t-tnaqqis fl-investimenti pubbliċi u privati laħaq livelli allarmanti; Jenfasizza r-rwol fundamentali tal-BEI bħala l-bank pubbliku tal-UE – li huwa l-unika istituzzjoni finanzjarja internazzjonali li tappartjeni kompletament lill-Istati Membri tal-UE u hija kompletament iggwidata mill-politiki u l-istandards tal-UE – fl-appoġġ tal-irkupru ekonomiku fil-kuntest ta' wara l-pandemija u fil-mira tal-investimenti biex il-prijoritajiet Ewropej jimmaterjalizzaw ruħhom; Jissottolinja r-rwol kruċjali tal-BEI fl-appoġġ tal-irkupru ekonomiku fit-terminu qasir u medju flimkien mal-Patt Ekoloġiku Ewropew, il-Liġi Ewropea dwar il-Klima, l-Istrateġija Industrijali Ewropea, l-Istrument għall-Irkupru Next Generation EU, il-baġit fit-tul tal-UE, InvestEU u strumenti finanzjarji Ewropej oħra; jilqa' l-impenn finanzjarju tal-BEI f'InvestEU bħala mod biex jgħin biex tingħeleb id-diskrepanza fl-investiment fl-UE, li l-għeruq ta' dak li jikkawżaha għad iridu jiġu indirizzati; jilqa', barra minn hekk, ir-rwol ċentrali tal-BEI fl-għoti ta' appoġġ konsultattiv fl-ambitu taċ-Ċentru ta' Konsulenza InvestEU; Jappoġġa l-konklużjonijiet tal-Kunsill Ewropew skont liema l-BEI għandu jkollu l-kapital meħtieġ biex jimplimenta l-politiki tal-Unjoni u l-istedina lill-Bord tal-Gvernaturi tal-BEI biex jirrieżamina l-adegwatezza tal-kapital tal-BEI fid-dawl tal-istrumenti inklużi fil-QFP u f'NGEU kif ukoll il-kontribuzzjoni tal-Bank għall-ambizzjonijiet tal-Unjoni fil-ġlieda kontra t-tibdil fil-klima u d-diġitalizzazzjoni tal-ekonomija tal-Ewropa; Huwa tal-fehma li żieda fil-kapital hija ġustifikata sabiex il-Bank ikun jista' joffri finanzjamenti fit-tul, irawwem tkabbir sostenibbli inklużiv u koeżjoni soċjali u territorjali u jsostni l-investimenti kruċjali fl-ekonomija reali li nkella ma kinux isiru, filwaqt li jinżamm l-istatus ta' AAA attwali, li huwa assi importanti għall-Bank; Josserva li l-BEI huwa istituzzjoni li għandha livell għoli ta' ingranaġġ; jistieden lill-partijiet ikkonċernati tal-BEI jirriflettu dwar l-istruttura ta' ekwità ottimali u jaqblu dwar żieda fil-kapital, kemm f'kapital imħallas kif ukoll ta' natura eżerċitabbli; jenfasizza li żieda fil-kapital għandha timxi id f'id ma' trasparenza akbar, responsabbiltà demokratika, effiċjenza fl-istruttura maniġerjali u sostenibbiltà ambjentali; Jistieden lill-Kummissjoni, f'dan il-kuntest, tistudja l-possibbiltà li tkun irrappreżentata fuq il-Bord tal-Gvernaturi tal-BEI permezz tas-sottoskrizzjoni ta' kapital tal-BEI bl-użu ta' fondi mill-baġit tal-UE; Jinnota li, skont il-Pjan dwar il-Mira Klimatika għall-2030 tal-Kummissjoni, fil-perjodu 2021-2030 l-UE se jkollha bżonn tinvesti EUR 350 biljun kull sena aktar milli għamlet matul il-perjodu 2011-2020; jisħaq li hu meħtieġ rwol saħansitra akbar għall-BEI biex jindirizza din id-diskrepanza fl-investiment fil-qasam tal-klima; jistieden lill-Bord tal-Gvernaturi jaħtaf l-opportunità ta' kundizzjonijiet ta' self favorevoli għall-BEI biex iżid il-ħruġ u l-maturità tal-bonds filwaqt li jippreserva l-pożizzjoni kapitali b'saħħitha tiegħu; Jilqa' ż-żieda riċenti fil-kapital tal-Fond Ewropew tal-Investiment (FEI); Jitlob lill-BEI, bħala l-bank pubbliku tal-UE, jagħmel l-akbar sforzi konġunti biex iwettaq attività ta' finanzjament b'saħħitha u mmexxija mill-politiki bi qbil mad-dispożizzjonijiet legali rispettivi, li jwasslu għal effiċjenzi ekonomiċi, jappoġġaw it-tkabbir sostenibbli u ma jfixklux l-aċċess għal servizzi pubbliċi ta' kwalità għolja; jitlob lill-BEI jagħti prijorità lil proġetti bi skop pubbliku li jippromwovu l-objettivi ta' politika tal-UE u t-tkabbir ekonomiku sostenibbli, b'mod partikolari dawk li altrimenti ma jkunux "bankabbli", kemm ġewwa kif ukoll barra l-UE, bil-ħsieb li jiġu indirizzati l-isfidi globali bla preċedent tad-deċennji li ġejjin, b'mod partikolari l-ġlieda kontra t-tibdil fil-klima; Jistieden lill-BEI jkompli jsaħħaħ il-kapaċità u l-għarfien espert interni tiegħu biex jiżgura impenn fit-tul immexxi mill-missjoni fis-sħubijiet tiegħu, jippromwovi l-koordinazzjoni fost l-atturi nazzjonali u reġjonali, u jiżviluppa aktar il-kundizzjonijiet għal teħid ta' riskju ogħla fl-innovazzjoni u l-investimenti li jistimolaw it-tkabbir; Jenfasizza l-importanza tal-fattur ta' addizzjonalità li għandu jiġi pprovdut mill-BEI għall-investimenti madwar l-UE; jenfasizza l-ħtieġa li l-istrateġiji jiġu kkoordinati ma' istituzzjonijiet Ewropej oħra u banek multilaterali u nazzjonali tal-iżvilupp; Ifaħħar l-isforzi tal-BEI fl-iffissar tal-objettivi u jħeġġu jsaħħaħ l-implimentazzjoni abbażi tal-istandards ambjentali u soċjali tiegħu u jtejjeb l-evalwazzjonijiet tal-impatti ekonomiċi, soċjali u ambjentali tal-proġetti appoġġati, kif ukoll l-addizzjonalità u s-sostenibbiltà tagħhom; Jenfasizza li l-BEI jrid jipprova jinkludi l-investimenti privati permezz tal-attivitajiet tiegħu; Jenfasizza l-importanza li jiġu evitati żbilanċi ġeografiċi ulterjuri fl-attività ta' self tal-BEI sabiex tiġi żgurata allokazzjoni ġeografika u settorjali usa' tal-investimenti, jiġu indirizzati d-disparitajiet reġjonali, b'mod partikolari dawk li jirriżultaw mid-defiċits ta' investimenti ta' terminu twil u l-iżvantaġġi ġeografiċi, u jissaħħu l-konverġenza ekonomika u soċjali u l-koeżjoni; Jilqa' l-isforzi li diġà saru mill-BEI f'dan ir-rigward iżda jenfasizza li jeħtieġ li jsir aktar, peress li rapporti riċenti juru livell għoli u persistenti ta' konċentrazzjoni ġeografika fil-proġetti; Jistieden lill-BEI jikkontribwixxi għall-indirizzar tan-nuqqasijiet sistemiċi li jimpedixxu lil ċerti reġjuni jew pajjiżi milli jisfruttaw bis-sħiħ l-opportunitajiet finanzjarji tal-BEI billi, fost affarijiet oħra, isaħħaħ l-isforzi tiegħu biex jespandi l-attivitajiet ta' self tiegħu, joffri assistenza teknika u appoġġ f'konsulenza, speċjalment f'reġjuni li jattiraw investimenti baxxi u li ma bbenefikawx b'mod sinifikanti mid-deroga għar-regoli dwar l-għajnuna mill-Istat waqt il-kriżi pandemika minħabba nuqqas ta' kapaċità finanzjarja jew tal-ispazju ta' manuvra tal-Istat; Mobilizzazzjoni tal-fondi biex tiġi indirizzata l-pandemija tal-COVID-19 Jilqa' l-mobilizzazzjoni rapida tal-BEI ta' massimu ta' EUR 40 biljun ta' finanzjament ta' emerġenza għall-ġlieda kontra l-kriżi kkawżata mit-tifqigħa tal-COVID-19, permezz tal-istabbiliment ta' self, moratorju fuq il-kreditu u miżuri biex tittaffa l-likwidità tal-SMEs u l-kumpaniji b'kapitalizzazzjoni medja; Jilqa', barra minn hekk, il-ħolqien sussegwenti tal-Fond Ewropew ta' Garanzija (FEG) ta' EUR 25 biljun b'reazzjoni għall-kriżi tal-COVID-19, kif ukoll l-impatt pożittiv tiegħu fl-għoti ta' appoġġ finanzjarju lill-SMEs u lis-settur tas-saħħa; jiddispjaċih, madankollu, rigward it-tnedija bil-mod tal-FEG, inkwantu l-ewwel fondi ġew approvati biss fi tmiem l-2020 minħabba s-sottomissjoni tard min-naħa tal-Istati Membri u l-proċessi għall-ikklerjar tal-għajnuna mill-Istat; jenfasizza li l-FEG twaqqaf bil-ħsieb li jkun ta' natura temporanja; jissuġġerixxi li l-FEG għandu jibqa' operattiv wara l-2021 fid-dawl tal-impatt imtawwal tal-kriżi tal-COVID-19 u l-lockdowns ripetuti f'bosta Stati Membri; Jinnota li l-appoġġ garantit mill-FEG lill-intermedjarji finanzjarji għandu jkun suġġett għal numru ta' kriterji ta' valutazzjoni, bħall-politiki ta' governanza ambjentali, soċjali u korporattiva; Jistieden lill-BEI jikkunsidra li jipproponi inċentivi addizzjonali għall-proġetti u għal-linji ta' kreditu diġà approvati bil-għan li l-proġetti jinbdew mill-aktar fis possibbli u tiġi żgurata l-implimentazzjoni rapida tal-fondi; Jilqa' l-ħolqien ta' strument ta' investiment ta' EUR 6 biljun biex jiġi appoġġat il-finanzjament tas-settur tal-kura tas-saħħa, jiġifieri l-infrastruttura medika, ir-riċerka, u l-iżvilupp tal-vaċċini; jistieden lill-BEI jagħti prijorità lit-tisħiħ tas-sistemi sistemi tas-saħħa pubblika; Jinnota li fil-kuntest tar-rispons għall-COVID-19 u mit-30 ta' Settembru 2020, il-BEI approva 84 operazzjoni fi ħdan l-UE b'investiment totali li jammonta għal EUR 23,5 biljun; jinnota wkoll li 88 % tal-operazzjonijiet approvati ġew allokati lil SMEs u kumpaniji b'kapitalizzazzjoni medja u lis-settur tas-saħħa; jisħaq fuq l-importanza li jingħata appoġġ lill-SMEs, peress li l-effetti tal-pandemija tal-COVID-19 huma partikolarment iebsa għal dawn il-kumpaniji; Jilqa' l-ħolqien ta' inizjattiva ta' finanzjament immirata ta' massimu ta' EUR 5,2 biljun b'rispons għall-pandemija tal-COVID-19 sabiex jiġu appoġġati pajjiżi barra mill-UE; Jilqa' l-parteċipazzjoni tal-BEI fil-COVAX, b'investiment ta' EUR 400 miljun fl-Impenn Antiċipat tas-Suq COVAX; Jissottolinja li fid-dawl tal-mewġiet suċċessivi u imprevedibbli ta' infezzjonijiet tal-COVID-19, dawn l-istrumenti jeħtieġ li jkomplu jiġu msaħħa, infurzati u estiżi; jitlob lill-BEI jkun lest li jqawwi l-istrumenti eżistenti u jniedi inizjattivi finanzjarji ta' appoġġ ġodda, kif xieraq; Evoluzzjoni fil-Bank Klimatiku tal-UE Jilqa' l-fatt li fl-2020, 40 % tas-self mogħti mill-BEI kien relatat mal-ambjent u l-klima; Jilqa' l-fatt li l-BEI huwa l-akbar istituzzjoni tad-dinja li toħroġ bonds ekoloġiċi li, fuq perjodu ta' 12-il sena, immobilizzaw EUR 34,6 biljun f'Bonds għal Kuxjenza dwar il-Klima u f'Bonds għal Kuxjenza dwar is-Sostenibbiltà; jistieden lill-BEI ma jiqafx u jkattar il-ħruġ ta' bonds ekoloġiċi biex tiżdied il-likwidità ta' tali suq u jibqa' involut fl-iżvilupp ta' standard tal-UE għall-bonds ekoloġiċi; Jilqa' s-sistema tal-Valutazzjonijiet tar-Riskju Klimatiku (CRA) stabbilita biex jiġi vvalutat ir-riskju klimatiku fiżiku fis-self dirett u jissuġġerixxi li l-BEI jipproponi metodi ta' skrinjar armonizzati fil-pjanijiet ta' azzjoni tiegħu, bl-użu, meta jkun il-każ, tar-Regolament dwar it-Tassonomija, Jilqa' l-impenn tal-BEI li jappoġġa l-Pjan ta' Azzjoni tal-Kummissjoni dwar il-Finanzi Sostenibbli, b'mod partikolari permezz ta' allinjament mat-tassonomija tal-UE biex jiġu ttraċċati l-finanzjamenti relatati mal-azzjoni klimatika u mas-sostenibbiltà ambjentali, u permezz tal-adozzjoni tal-kriterji tal-prinċipju "la tagħmilx ħsara sinifikanti" bħala bażi għall-evalwazzjoni tal-proġetti; Jistieden lill-BEI jonora l-impenn tiegħu li jallinja l-operazzjonijiet kollha tiegħu mal-objettivi tal-Ftehim ta' Pariġi kemm jista' jkun malajr, u f'perjodu ta' żmien koerenti mal-objettiv tal-UE li tilħaq in-newtralità klimatika sa mhux aktar tard mill-2050; jenfasizza li l-iżvilupp ta' fjuwils alternattivi u sostenibbli avvanzati se jirrikjedi investimenti notevoli sabiex tinqasam il-fruntiera teknoloġika attwali; jistieden lill-BEI jistabbilixxi u jikkonkludi kuntratti ta' tranżizzjoni ekoloġika għas-setturi b'livelli ta; emissjonijiet għoljin, sabiex jiżgura li dawn jallinjaw il-mudell ta' negozju tagħhom mal-objettivi ta' newtralità klimatika; Jirrikonoxxi l-ħtieġa li l-UE u l-Istati Membri jerġgħu jorjentaw il-flussi ta' kapital lejn l-adattament għall-klima u l-mitigazzjoni tal-klima, sabiex l-ekonomiji, in-negozji u s-soċjetajiet tagħna jsiru aktar reżiljenti għax-xokkijiet u r-riskji klimatiċi u ambjentali; Jilqa' l-adozzjoni mill-Bord tad-Diretturi tal-BEI tal-Pjan Direzzjonali ambizzjuż tal-Bank Klimatiku tal-BEI għall-2021-2025 u, b'mod partikolari, l-inklużjoni tal-mekkaniżmu ta' pprezzar tal-karbonju parallel, li jipprovdi qafas kruċjali biex jiġu appoġġati t-tranżizzjoni u l-implimentazzjoni tal-Patt Ekoloġiku Ewropew u huwa pass deċiżiv biex il-BEI jsir il-Bank Klimatiku tal-UE, billi jippromwovi investimenti sostenibbli u jipproteġi l-ambjent matul id-deċennju kritiku li ġej; Jilqa' r-rwol ta' tmexxija tal-BEI fil-qasam tal-klima u d-deċiżjoni li jiżdied il-finanzjament tal-BEI għall-azzjoni klimatika u s-sostenibbiltà ambjentali, inklużi l-enerġiji rinnovabbli, minn madwar 30 % għal mill-inqas 50 % sal-2025; Jinnota li l-pjan direzzjonali jipprevedi l-introduzzjoni ta' perjodu ta' tranżizzjoni sa tmiem l-2022, u dan jikkawża dewmien fl-allinjament mal-objettivi tal-Ftehim ta' Pariġi; jistieden lill-BEI jistinka għal konformità massima mal-Ftehim ta' Pariġi fil-proċeduri ta' valutazzjoni li għaddejjin bħalissa, u konformità sħiħa sa mhux aktar tard mill-2023; Josserva li l-BEI se jagħti struttura lill-ħidma futura dwar l-implimentazzjoni tal-Pjan Direzzjonali msejsa fuq għaxar Pjanijiet ta' Azzjoni ġodda, li se jibnu fuq l-ewwel ħames snin ta' implimentazzjoni tal-Istrateġija Klimatika 2015 tal-BEI; jesiġi, f'dan il-kuntest, li jkun infurmat regolarment u b'mod sħiħ dwar l-implimentazzjoni tal-Pjan Direzzjonali; Jistieden lill-BEI jqis il-kontributi tal-partijiet ikkonċernati rilevanti, l-awtoritajiet lokali, it-trade unions u l-NGOs fl-istrateġija ta' investiment tiegħu bħala l-bank klimatiku tal-UE u fil-kuntest tal-implimentazzjoni tal-Pjan Direzzjonali; Jilqa' l-iżvilupp, min-naħa tal-BEI, ta' sistema ta' valutazzjoni tar-riskju għall-bijodiversità u l-adozzjoni tal-"Environmental, Climate and Social Guidelines on Hydropower Development" (Linji Gwida Ambjentali, Klimatiċi u Soċjali dwar l-Iżvilupp tal-Idroenerġija); ifakkar li l-ħarsien tal-bijodiversità huwa fundamentali għas-sostenibbiltà tal-UE, b'effetti kritiċi għall-kundizzjonijiet ekonomiċi, sanitarji u alimentari Ewropej; jistieden lill-BEI jkompli jiżviluppa komponenti ta' kontroll fir-rigward tal-bijodiversità fl-istrumenti finanzjarji tiegħu sabiex jiġu evitati effetti negattivi fuq il-bijodiversità; Jirrikonoxxi l-isfidi u l-progress miksub matul l-implimentazzjoni tal-Faċilità ta' Finanzjament tal-Kapital Naturali (NCFF); jistieden lill-BEI jikkunsidra jipprovdi komponent ta' għotja fl-ambitu tal-NCFF biex jappoġġa l-espansjoni inizjali ta' proġetti lokali u jiffaċilita l-ġenerazzjoni tad-dħul; jemmen li evalwazzjoni tal-NCFF għandha tkun inkorporata f'evalwazzjoni usa' tal-BEI dwar kif jappoġġa r-restawr tal-ekosistemi u tal-bijodiversità fl-UE; Jilqa' b'sodisfazzjon l-impenn min-naħa tal-BEI fil-Pjan Direzzjonali tal-Bank Klimatiku biex jiffoka l-appoġġ fuq l-industriji tat-trobbija u tal-ħalib sostenibbli, u b'mod partikolari biex jindirizza t-trattament xieraq tal-annimali; Jistieden li l-Grupp tal-BEI juża l-operazzjonijiet ġodda tiegħu bħala mod biex jappoġġa l-għanijiet tal-Istrateġija tal-UE dwar is-Sustanzi Kimiċi għas-Sostenibbiltà, peress li jagħtu spinta lill-innovazzjoni għal kimiki, materjali u prodotti sikuri u sostenibbli mid-disinn, il-Pjan ta' Azzjoni tal-UE għal Ekonomija Ċirkolari bbażat fuq ċikli ta' materjali mhux tossiċi u l-Pjan ta' Azzjoni li jmiss dwar Tniġġis Żero għall-ilma, l-arja u l-ħamrija; Jilqa' r-rieżami li jmiss tal-politika ta' self tal-BEI fil-qasam tat-trasport kif ukoll l-impenn tal-BEI li jwaqqaf l-appoġġ għall-espansjonijiet tal-ajruporti sa tmiem l-2022; jenfasizza l-importanza li l-portafoll tat-trasport u l-politika ta' self fil-qasam tat-trasport tal-BEI jiġu allinjati mal-Ftehim ta' Pariġi mill-aktar fis possibbli; Jitlob l-adozzjoni rapida ta' strateġija ta' politika ta' finanzjament ġdida tat-trasport immirata lejn id-dekarbonizzazzjoni tas-settur tat-trasport tal-UE sa mhux aktar tard mill-2050 u lejn il-promozzjoni ta' mezzi ta' trasport aċċessibbli, effiċjenti, ekoloġiċi u sikuri; jissottolinja, f'dan il-kuntest, li l-BEI għandu jkompli l-impenn tiegħu li jiffinanzja l-innovazzjoni u t-teknoloġija ekoloġika għall-avjazzjoni; jirrikjedi, f'dan il-kuntest, li l-politika l-ġdida dwar it-trasport tqis il-karatteristiċi ġeografiċi tar-reġjuni tal-UE, bħalma huma r-reġjuni insulari, interni u ultraperiferiċi; Jistieden lill-BEI jżid l-appoġġ favur il-bidliet modali lejn it-trasport b'emissjonijiet baxxi ta' karbonju, bħar-rota u t-trasport pubbliku, b'mod partikolari għall-komunitajiet u għal-lokalitajiet li mhumiex moqdija biżżejjed; Jenfasizza r-rwol kruċjali tal-BEI biex jintlaħqu l-għanijiet tal-Mekkaniżmu għal Tranżizzjoni Ġusta u jitlob aktar impenn u azzjoni konkreta f'dan ir-rigward, b'mod partikolari permezz ta' self għal programmi strutturali, InvestEU u bħala sieħeb finanzjarju għall-faċilità ta' self għas-settur pubbliku; jistieden lill-BEI juża r-rwol tiegħu bħala sieħeb finanzjarju għall-faċilità ta' self għas-settur pubbliku bħala opportunità biex isaħħaħ il-kapaċità tiegħu li jiffinanzja l-proġetti iżgħar u l-inizjattivi mmexxija mill-komunità u biex jibni sħubijiet mal-muniċipalitajiet u ma' entitajiet pubbliċi oħra sabiex ħadd ma jitħalla jibqa' lura fil-proċess ta' tranżizzjoni ekonomika; Jissottolinja li l-Istati Membri u r-reġjuni għandhom punti ta' tluq differenti; jinnota li t-tranżizzjoni lejn ekonomija newtrali f'termini ta' emissjonijiet tal-karbonju trid tkun inklużiva u ġusta, u ma trid tħalli lil ħadd jibqa' lura; jenfasizza li għandha tingħata attenzjoni speċjali lill-protezzjoni taċ-ċittadini u l-ħaddiema li se jiġu affettwati l-aktar mit-tranżizzjoni, jissuġġerixxi li l-BEI jaħdem proattivament mal-Istati Membri bil-ħsieb li jappoġġa lir-reġjuni fejn l-impjiegi jiddependu bil-kbir minn industriji b'emissjonijiet għolja; Jilqa' b'sodisfazzjon il-politika l-ġdida tal-BEI dwar is-self fis-settur tal-enerġija u l-impenn tiegħu li jtemm l-investimenti fil-fjuwils fossili sa tmiem l-2021; jistieden lill-BEI jivvaluta l-kompatibbiltà tal-investimenti li saru fl-2021 favur il-proġetti b'emissjonijiet għolja ta' karbonju mal-objettivi klimatiċi aġġornati għall-2030; jinsisti li l-BEI jimplimenta l-prinċipju tal-effiċjenza enerġetika u jiffissa l-objettiv li jindirizza l-faqar enerġetiku fis-self kollu tiegħu fil-qasam tal-enerġija; Jilqa' l-inizjattiva ta' Finanzjament Intelliġenti għal Bini Intelliġenti li tiffaċilita l-investimenti fil-proġetti ta' effiċjenza enerġetika; jitlob it-tisħiħ tal-investimenti fl-akkomodazzjoni li jippromwovu l-effiċjenza enerġetika u jindirizzaw il-faqar enerġetiku, u investimenti ulterjuri f'akkomodazzjoni soċjali u affordabbli, sabiex tingħata kontribuzzjoni wkoll għall-istrateġija Mewġa ta' Rinnovazzjoni; Appoġġ għall-innovazzjoni, l-SMEs, l-industrija u d-diġitalizzazzjoni Iqis li l-iżbalji tal-passat ma għandhomx jiġu ripetuti u li l-investimenti effiċjenti fl-innovazzjoni, l-infrastruttura, l-edukazzjoni u l-ħiliet huma elementi kruċjali għall-irkupru mill-kriżi ekonomika u soċjali, jiżguraw tkabbir sostenibbli u inklużiv u joħolqu impjiegi ta' kwalità għolja u kompetittività fit-tul; jenfasizza, barra minn hekk, li ambjent regolatorju magħmul minn regoli prevedibbli, kundizzjonijiet ekwi u effiċjenza amministrattiva wkoll jikkontribwixxu biex jiġi attirat l-investiment privat; Jilqa' l-fatt li, fl-2020, l-appoġġ tal-BEI għall-innovazzjoni u l-ħiliet kien ta' EUR 14,43-il biljun; jistieden lill-BEI jżid l-appoġġ tiegħu favur l-innovazzjoni u l-ħiliet; Jenfasizza l-importanza tar-rwol tal-BEI fis-suċċess tal-programm InvestEU fl-irkupru ta' wara l-pandemija; jissottolinja li l-BEI se jkompli jkun is-sieħeb ta' investiment ewlieni għall-implimentazzjoni tal-programm InvestEU; Jittama li l-programm il-ġdid InvestEU jippermetti aktar teħid ta' riskju min-naħa tal-BEI fi proġetti ta' ekonomija reali u, partikolarment, f'appoġġ għall-SMEs, inkluż f'termini ta' kapital; Ifakkar li l-SMEs huma s-sinsla tal-ekonomija tal-Ewropa, jirrappreżentaw 99 % tal-impriżi kollha fl-UE u jimpjegaw madwar 100 miljun ruħ; jilqa' l-fatt li, fl-2020, il-BEI ffinanzja SMEs u kumpaniji b'kapitalizzazzjoni medja b'investiment totali ta' EUR 30,56 biljun u għen 425 000 kumpanija; Itenni li l-appoġġ għall-mikrointrapriżi, l-SMEs u l-kumpaniji b'kapitalizzazzjoni medja jrid jibqa' objettiv essenzjali għall-BEI, u wieħed li għandu jkompli jissaħħaħ matul il-kriżi ekonomika attwali, partikolarment permezz ta' assistenza f'termini ta' finanzjament, internazzjonalizzazzjoni, dekarbonizzazzjoni u aċċess għall-għodod tal-ICT; jisħaq fuq il-fatt li l-SMEs sikwit ikollhom riżorsi amministrattivi limitati għad-dispożizzjoni tagħhom u għalhekk għandhom jibbenefikaw minn kanali ta' finanzjament faċilment aċċessibbli; jilqa' l-isforzi mwettqa biex l-SMEs jingħataw assistenza u konsulenza online fl-aċċess għas-self tal-BEI u jappella biex din il-kapaċità konsultattiva tiġi estiża; Jistieden lill-BEI jikkomplementa l-isforzi biex tinbena soċjetà mmexxija mid-data b'mod trasparenti, affidabbli, interoperabbli u inklużiv, b'enfasi partikolari fuq l-adattament tal-SMEs għat-tisħiħ tal-kompetittività tagħhom; Jenfasizza, f'dan ir-rigward, li l-SMEs Ewropej qegħdin jaqgħu lura fl-adozzjoni ta' teknoloġiji diġitali u 66 % biss tal-kumpaniji fil-manifattura fl-UE adottaw tal-anqas teknoloġija diġitali waħda; Jenfasizza l-bżonn li jiġi intensifikat is-self lill-SMEs immexxija minn nisa biex jiġi promoss irkupru aktar ugwali f'termini ta' ugwaljanza bejn is-sessi; Jistieden lill-BEI jimmobilizza biżżejjed appoġġ għall-infrastruttura biex ir-reġjuni kollha tal-UE jkollhom internet aktar rapidu u jitnaqqas id-distakk diġitali eżistenti, u jitlob ukoll li l-BEI jkompli bl-appoġġ tiegħu għall-avvanz tal-ħiliet diġitali, partikolarment għall-impjegati f'setturi tal-ekonomija tal-UE li jeħtieġu aġġustament u rikwalifikazzjoni; Josserva li t-tifqigħa tal-COVID-19 ħarġet fid-dieher il-fraġilità tal-ktajjen tal-provvista tal-UE u l-insuffiċjenza tan-networks tal-IT; jistieden lill-BEI jallinja l-istrateġija tal-investiment tiegħu b'tali mod li jgħin biex tkun żgurata reżiljenza akbar għall-ktajjen tal-valur tas-suq intern u jissaħħaħ is-settur industrijali Ewropew, speċjalment fl-oqsma strateġiċi; Jistieden lill-BEI jieħu rwol fl-assistenza u l-finanzjament tal-ħolqien ta' ekosistemi tal-innovazzjoni u ekonomiji tal-għarfien fl-UE kollha kemm hi, u fil-promozzjoni tat-trasformazzjoni industrijali bbażata fuq il-post, fejn l-universitajiet, in-negozji, l-SMEs u n-negozji l-ġodda jkunu jistgħu jiżviluppaw sħubijiet permanenti għall-ġid komuni u jagħtu kontribut siewi biex jintlaħqu l-objettivi tal-Patt Ekoloġiku u d-diġitalizzazzjoni tal-ekonomija; Jenfasizza l-bżonn li l-BEI jagħmel enfasi qawwija fuq proġetti mmirati lejn iż-żgħażagħ, speċjalment in-negozji l-ġodda u l-proġetti li l-għan tagħhom ikun li jindirizzaw il-problema dejjem aktar sinifikanti tal-qgħad fost iż-żgħażagħ u taż-żgħażagħ f'impjiegi prekarji; Investiment fl-infrastruttura u l-protezzjoni soċjali Jinnota li matul il-kriżi attwali tal-COVID-19, is-sistemi tas-sigurtà soċjali tal-Istati Membri sabu ruħhom taħt pressjoni bla preċedent; jistieden lill-BEI jissieħeb mal-Kummissjoni u mal-Istati Membri biex jiżdied l-investiment fis-settur soċjali; Jirrikonoxxi li l-kriżi tal-COVID-19 kellha impatt sproporzjonat fuq ċerti partijiet tas-soċjetà; iħeġġeġ lill-BEI jassisti lill-Istati Membri fi proġetti li jindirizzaw l-inugwaljanzi, fosthom dawk bejn is-sessi u fost il-komunitajiet emarġinati; Jilqa' l-impenn li ħa l-BEI biex jinvesti fis-settur soċjali u b'hekk irawwem il-benessri, l-aċċess għall-edukazzjoni, is-saħħa u l-akkomodazzjoni, kif ukoll il-kisba tal-ħiliet meħtieġa f'ekonomija moderna bbażata fuq l-għarfien; Jistieden lill-BEI jagħti l-appoġġ tiegħu lil dawk il-proġetti fl-Istati Membri li jikkontribwixxu għall-implimentazzjoni tal-Pilastru Ewropew tad-Drittijiet Soċjali, l-Għanijiet ta' Żvilupp Sostenibbli u r-riformi soċjali identifikati fir-rakkomandazzjonijiet speċifiċi għall-pajjiżi fl-ambitu tas-Semestru Ewropew; Jinnota li l-pandemija tal-COVID-19 kellha effetti negattivi fuq l-edukazzjoni u l-benessri tat-tfal fid-dinja kollha, u miljuni ta' tfal għadhom mingħajr aċċess għall-edukazzjoni minħabba miżuri ta' lockdown u b'hekk jinsabu f'riskju li jaqgħu lura u potenzjalment ibatu effetti permanenti; jilqa' l-investiment tal-BEI fl-edukazzjoni, għaliex dan jgħin fil-ġlieda kontra l-faqar u l-inugwaljanzi, jagħti spinta lit-tkabbir u jtejjeb l-ugwaljanza bejn is-sessi; jistieden lill-BEI jżid l-investiment fl-edukazzjoni biex, bis-saħħa t'hekk, jittaffa l-impatt qawwi tal-kriżi tal-COVID-19 fuq is-sistemi edukattivi fid-dinja kollha; Appoġġ għall-iżvilupp u s-sostenibbiltà barra mill-UE Jilqa' l-fatt li l-BEI huwa l-akbar mutwanti multilaterali fid-dinja u li jagħmel sforzi b'appoġġ għall-politiki tal-UE dwar il-kooperazzjoni esterna u l-iżvilupp; josserva li l-BEI ilu aktar minn 50 sena attiv barra mill-UE u sa tmiem l-2020 kien ta EUR 150,1 biljun f'self lil 150 pajjiżi differenti, EUR 10,23 biljun sottoskritti fl-2020; Jistieden lill-BEI japplika sospensjoni fuq is-self pendenti tiegħu, jivvaluta bir-reqqa l-impatt fuq id-dejn tal-operazzjonijiet futuri tiegħu, u jesprimi appoġġ pubbliku għall-ħolqien ta' mekkaniżmu ta' ristrutturar multilaterali tad-dejn biex jindirizza kemm l-impatt tal-kriżi kif ukoll ir-rekwiżiti ta' finanzjament tal-Aġenda 2030, billi l-azzjonisti kollha tal-BEI huma impenjati favur l-impenn tal-G20 li jissospendu d-dejn ta' 77 pajjiż wara l-kriżi tad-dejn marbuta mat-tifqigħa tal-COVID-19; Jisħaq fuq il-bżonn ta' allinjament sħiħ tal-investimenti tal-BEI fil-pajjiżi terzi mal-azzjoni esterna tal-UE u mal-prijoritajiet tal-iżvilupp sostenibbli; Jirrikonoxxi li l-BEI se jkompli jsaħħaħ l-appoġġ tiegħu għal investimenti ekoloġiċi barra mill-UE; jinsisti li l-BEI għandu japplika l-istess standards u kriterji biex jivvaluta u jevalwa l-proġetti fl-Unjoni u lil hinn minnha, anke dawk li ntlaħaq qbil dwarhom dan l-aħħar fil-Pjan Direzzjonali tiegħu bħala Bank Klimatiku; Iqis, f'dan il-kuntest, li l-BEI għandu jsaħħaħ il-monitoraġġ u r-rappurtar tiegħu dwar proġetti barra mill-UE, itejjeb l-analiżi tal-impatti ekonomiċi, soċjali u ambjentali tagħhom u jżid l-effiċjenza tal-Qafas għall-Kejl tar-Riżultati (ReM), filwaqt li jsaħħaħ id-diliġenza dovuta fir-rigward tad-drittijiet tal-bniedem għal proġetti f'pajjiżi terzi; Huwa tal-fehma li għandhom jiġu kkunsidrati wkoll indikaturi mfassla apposta biex ikejlu t-tnaqqis tal-inugwaljanzi, il-ġenerazzjoni tad-dħul mit-taxxa għall-pajjiżi ospitanti u l-impatt fuq il-bilanċ bejn is-sessi u l-gruppi emarġinati; Jinnota li l-investiment mis-settur privat se jkun essenzjali biex tiġi indirizzata d-diskrepanza fil-finanzjament għall-SDGs; ifakkar fir-rwol kruċjali tal-BEI fit-tneħħija tar-riskji għall-investiment privat, partikolarment f'kuntesti fraġli; jesprimi tħassib, madankollu, dwar l-użu tal-fondi għall-iżvilupp tal-UE għat-tneħħija tar-riskji tal-investiment privat minħabba n-nuqqas ta' evidenza dwar il-kapaċità ta' din il-modalità finanzjarja li turi addizzjonalità u tissodisfa l-objettivi ta' żvilupp, kif irrappurtat reċentement fir-rieżami finali tal-EFSD kif ukoll fl-opinjoni tal-Qorti Ewropea tal-Awdituri (Nru 7/2020); jenfasizza l-bżonn li d-donaturi jipprijoritizzaw il-finanzjament ibbażat fuq l-għotjiet bħala l-għażla standard, speċjalment għall-pajjiżi l-inqas żviluppati, u li ma jagħtux preferenza lil finanzjament ikkombinat, garanziji jew kwalunkwe self minflok għotjiet, għax dawn ma jissodisfawx l-SDGs u jistgħu jżidu l-piż tad-dejn tal-pajjiżi; Jilqa' l-ftehim li ntlaħaq bejn il-Kunsill u l-Parlament dwar ir-regolament li jistabbilixxi l-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali; jinnota, b'mod partikolari, ir-rwol li se jkollu l-BEI fil-kuntest tal-Fond Ewropew għall-Investiment Sostenibbli; Jenfasizza li t-tibdil fil-klima jirrappreżenta sfida kruċjali għall-iżvilupp sostenibbli, billi jhedded li jiggrava l-kundizzjonijiet tal-għajxien u l-faqar; jitlob lill-BEI, għalhekk, jipprijoritizza l-investimenti fl-infrastruttura li jgħinu lill-pajjiżi terzi jwettqu l-Għanijiet ta' Żvilupp Sostenibbli tan-NU u li jwasslu għal ġustizzja soċjali u ambjentali, sigurtà alimentari, servizzi pubbliċi u opportunitajiet ekonomiċi ġusti għaċ-ċittadini; japprezza l-fatt li l-BEI se jkompli jsaħħaħ l-appoġġ tiegħu għal investimenti ekoloġiċi barra mill-UE, u dan se jgħin biex jiġi ssottolinjat ir-rwol tal-UE bħala mexxejja globali fil-qasam tas-sostenibbiltà klimatika u ambjentali; Jistieden lill-BEI biex, b'rispett sħiħ tal-mandat ta' self estern tiegħu, iżid l-impenn tiegħu fil-pajjiżi l-inqas żviluppati u dawk li jkunu għaddejjin minn xi kunflitt, itejjeb il-kooperazzjoni mad-delegazzjonijiet tal-UE u jżid il-preżenza tiegħu fuq il-post b'persunal addizzjonali li jiffoka fuq kwistjonijiet relatati mal-iżvilupp; Riżultati fil-qasam tal-governanza, ir-responsabbiltà, it-trasparenza u l-integrità Ifakkar fit-talba tiegħu għal ftehim interistituzzjonali bejn il-BEI u l-Parlament sabiex jittejjeb l-aċċess għad-dokumenti u d-data tal-BEI u tissaħħaħ ir-responsabbiltà demokratika, inkluża l-kapaċità li jippreżenta mistoqsijiet għal tweġiba bil-miktub lill-BEI, u l-ispeċifikazzjoni tad-drittijiet tal-Parlament u tal-Membri tiegħu fir-rigward tal-aċċess għad-dokumenti u d-data kif ukoll l-organizzazzjoni ta' seduti ta' smigħ u djalogi ekonomiċi; Jipproponi wkoll, sadanittant, l-istabbiliment ta' protokoll għal Memorandum ta' Kooperazzjoni interim bejn il-BEI u l-Parlament, applikabbli b'effett immedjat, sabiex jittejjeb id-djalogu interistituzzjonali u jissaħħu t-trasparenza u r-responsabbiltà tal-BEI; Jistieden lill-BEI jżid ir-rappurtar tiegħu lill-Parlament fir-rigward tad-deċiżjonijiet tiegħu, il-progress miksub u l-impatt tal-attivitajiet tiegħu f'termini ta' self, partikolarment permezz ta' djalogi strutturati regolari, u japplika l-istess dispożizzjonijiet relatati mar-rappurtar u r-responsabbiltà stabbiliti fir-Regolament dwar il-FEIS; Jistieden lill-BEI jintensifika l-isforzi tiegħu f'termini ta' komunikazzjoni; jemmen li hu essenzjali li jikkomunika maċ-ċittadini tal-UE biex jispjega aħjar l-objettivi tal-politiki tiegħu u juri l-mod kif jikkontribwixxi għall-ħajja ta' kuljum taċ-ċittadini tagħha; Jilqa' t-tnedija ta' konsultazzjoni pubblika min-naħa tal-BEI dwar ir-rieżami tal-politika tat-trasparenza tiegħu f'Diċembru 2020; jinnota, madankollu, li l-proposta attwali ma tissodisfax l-esiġenzi tal-Parlament Ewropew u tal-organizzazzjonijiet tas-soċjetà ċivili biex il-politika tat-trasparenza tiegħu tissaħħaħ f'konformità mal-aħjar prattiki u standards użati minn istituzzjonijiet finanzjarji; Jistieden lill-BEI jiżgura l-pubblikazzjoni puntwali ta' informazzjoni aktar abbundanti dwar l-attivitajiet kollha tiegħu f'dak li għandu x'jaqsam mal-finanzjament f'konformità mal-aħjar prattiki internazzjonali, inklużi valutazzjonijiet ambjentali u soċjali, b'tali mod li dawn ikunu aċċessibbli għall-benefiċjarji potenzjali, il-gruppi affettwati u l-organizzazzjonijiet tas-soċjetà ċivili lokali; Itenni l-appell tiegħu biex il-BEI jopera abbażi tal-"preżunzjoni ta' divulgazzjoni"; jitlob, partikolarment, il-pubblikazzjoni puntwali tal-aġendi u l-minuti tal-laqgħat tal-Kumitat ta' Tmexxija u jilqa' l-pubblikazzjoni tal-aġendi u l-minuti tal-laqgħat tal-Bord tad-Diretturi; jissottolinja li l-politika tat-trasparenza futura għandha ssaħħaħ ir-rekwiżiti ta' trasparenza għall-operazzjonijiet kollha tiegħu u tirrikjedi lill-promoturi tal-proġetti jqiegħdu għad-dispożizzjoni tal-pubbliku l-valutazzjonijiet tal-impatt ambjentali, bl-inklużjoni ta' obbligi ta' trasparenza rigorużi, iżda proporzjonati, fil-klawżoli kuntrattwali speċifiċi ffirmati mal-klijenti kollha tal-BEI; Itenni l-appell tiegħu għad-divulgazzjoni tal-opinjonijiet maħruġa mill-Kummissjoni fil-qafas tal-proċedura f'konformità mal-Artikolu 19 tal-Istatut tal-BEI dwar l-operazzjonijiet tal-BEI f'termini ta' finanzjament għal finijiet ta' valutazzjoni tal-konformità tagħhom mal-leġiżlazzjoni u l-politiki rilevanti tal-UE; jistieden lill-Kummissjoni u lill-BEI jilħqu ftehim biex jiżguraw trasparenza totali f'dawn l-opinjonijiet u fil-loġika li jkun hemm warajhom; Jinnota li l-ħatra tal-ex viċi president tal-BEI bħala membru tal-Bord tad-Diretturi ta' Iberdrola qajmet tħassib serju dwar ir-riskji ta' kunflitti ta' interess, minkejja l-fatt li dan it-trasferiment ġie debitament notifikat minn qabel u kien konformi mad-dispożizzjonijiet applikabbli għall-ex membri tal-Kumitat ta' Tmexxija tal-BEI; jinnota wkoll li opinjoni vinkolanti maħruġa mill-Kumitat tal-Etika u l-Konformità qabel in-nomina ma qajmet l-ebda oġġezzjoni għall-każ u jitlob li tingħata aktar spjegazzjoni dwar din l-opinjoni; jinnota li din il-kariga wara l-impjieg fis-servizz pubbliku kważi mingħajr l-ebda perjodu ta' preklużjoni tikkostitwixxi riskju għar-reputazzjoni u l-indipendenza tal-BEI; ifakkar li, skont l-Ombudsman Ewropew, id-deċiżjoni tal-Awtorità Bankarja Ewropea li ma twaqqafx lid-Direttur Eżekuttiv tagħha milli jsir uffiċjal kap eżekuttiv ta' lobby tal-industrija finanzjarja kienet tikkostitwixxi amministrazzjoni ħażina u li l-projbizzjoni tal-ħatra kienet tkun miżura neċessarja u proporzjonata; jistieden lill-BEI jevalwa l-bżonn li jkompli jtejjeb r-regoli u l-prattiki li jirrigwardaw il-kunflitti ta' interess; Jesprimi t-tħassib tiegħu dwar il-fatt li, barra mir-responsabbiltajiet settorjali tagħhom, it-tmien viċi presidenti tal-BEI jissorveljaw il-proposti għal proġetti li jkunu ġejjin minn pajjiżhom, flimkien ma' responsabbiltajiet oħra relatati mal-pajjiż; jiddispjaċih li l-BEI naqas milli jieħu azzjoni fuq it-talba tal-Parlament biex fil-Kodiċi ta' Kondotta tal-Kumitat ta' Tmexxija tiddaħħal dispożizzjoni li teskludi l-possibbiltà li Membri tiegħu jissorveljaw is-self għal proġetti jew l-implimentazzjoni tagħhom f'pajjiżhom; Jilqa' r-rieżami u r-reviżjoni interni tal-BEI fir-rigward tal-politika tiegħu dwar il-ġlieda kontra l-frodi u l-intenzjoni tiegħu li jgħolli l-politika għal-livell tal-grupp, li b'hekk tibda tapplika kemm għall-BEI kif ukoll għall-FEI; iħeġġeġ lill-BEI jieħu approċċ ambizzjuż u wiesa' għal dan ir-rieżami u jindirizza d-dgħufijiet eżistenti fid-diliġenza dovuta u l-mekkaniżmi ta' kontroll intern u jsaħħaħ il-politika tiegħu kontra l-frodi u l-korruzzjoni, bi qbil mal-appelli ripetuti tal-Parlament; Jisħaq fuq l-importanza li l-uffiċċju tal-BEI inkarigat mill-investigazzjoni tal-frodi jkun mogħni b'kompetenzi sodi, biżżejjed riżorsi u indipendenza; jistieden lill-BEI jtejjeb il-kooperazzjoni tiegħu mal-Ombudsman Ewropew, l-Uffiċċju Ewropew ta' Kontra l-Frodi (OLAF) u l-Uffiċċju tal-Prosekutur Pubbliku Ewropew (UPPE) meta jkun xieraq, u jirrapporta każijiet ta' natura kriminali lill-awtoritajiet nazzjonali; iħeġġeġ lill-BEI jsaħħaħ l-awtonomija u l-effiċjenza tal-Uffiċċju tal-Mekkaniżmu tal-Ipproċessar tal-Ilmenti u tat-Taqsima tal-Investigazzjoni tal-Frodi; 89. ifakkar li l-Kummissjoni talbet lill-BEI jaqsam aktar informazzjoni dwar l-applikazzjoni effettiva ta' klawżoli kuntrattwali li jippermettu lill-BEI jwaqqaf jew jirtira l-finanzjament u jistenna li l-Parlament ikollu aċċess sħiħ għal din l-informazzjoni; Jilqa' l-progress magħmul fl-implimentazzjoni tal-Istrateġija u l-Pjan ta' Azzjoni tal-Grupp tal-BEI dwar l-Ugwaljanza bejn is-Sessi; jieħu nota tar-Rapport ta' Progress 2019 dwar id-Diversità u l-Inklużjoni; jinnota li n-nisa jirrappreżentaw 51,4 % tal-ħaddiema tal-BEI; Jiddispjaċih li n-nisa għadhom mhumiex rappreżentati biżżejjed f'karigi maniġerjali u f'karigi għoljin; jemmen li matul l-implimentazzjoni tat-tieni fażi tal-pjan ta' azzjoni fl-2021 hemm bżonn li jsir aktar f'dan ir-rigward, u jitlob lill-BEI, għalhekk, ikompli jħeġġeġ il-parteċipazzjoni tan-nisa u jippromwovi attivament rappreżentanza bilanċjata bejn is-sessi fil-karigi għoljin tiegħu; jistieden lill-BEI jżid il-promozzjoni ta' kull forma ta' diversità u inklużjoni fl-organizzazzjoni tiegħu u jistabbilixxi objettivi ambizzjużi; Iħeġġeġ lill-BEI jiġbor, meta jkun possibbli, data diżaggregata skont is-sessi u jiżviluppa għodod u metodoloġiji biex iwettaq analiżi tas-sessi u valutazzjonijiet tal-impatt fir-rigward tas-sessi għal proġetti u operazzjonijiet tal-BEI kemm fl-Unjoni Ewropea kif ukoll lil hinn minnha, u jikkonsulta esperti indipendenti għal dan il-għan; Jesprimi tħassib serju dwar allegazzjonijiet ta' fastidju u dwar l-ambjent tax-xogħol fil-BEI; jirrikonoxxi l-isforzi li saru dan l-aħħar mill-BEI biex jiġu indirizzati dawn il-kwistjonijiet u kwistjonijiet oħra relatati mal-persunal; iħeġġeġ lill-BEI jiżgura li tiġi implimentata b'mod effettiv politika ta' tolleranza żero fil-konfront ta' kull tip ta' fastidju, inklużi miżuri preventivi u protettivi kif ukoll mekkaniżmi xierqa u affidabbli f'dak li għandu x'jaqsam ma' lmenti u appoġġ għall-vittmi; iħeġġeġ lill-maniġment tal-BEI jidħol fi djalogu ġenwin mar-rappreżentanti tal-persunal sabiex it-tħassib tagħhom jiġi indirizzat; Jilqa' l-fatt li l-BEI se janalizza l-istandards ambjentali u soċjali tiegħu u jitlob konsultazzjoni pubblika wiesgħa u inklużiva dwar dawn il-kwistjonijiet; jenfasizza l-potenzjal li l-BEI jinkludi aktar standards fir-rigward ta' prijoritajiet politiċi oħrajn; jistieden lill-BEI, għalhekk, jinkludi kunsiderazzjonijiet soċjali fl-evalwazzjoni tal-impatti negattivi ta' investimenti potenzjali; Itenni li s-sostenibbiltà, kif definita fil-leġiżlazzjoni tal-UE, hija kunċett wiesa' u li l-investimenti jkunu sostenibbli biss jekk iqisu l-prinċipju "la tagħmilx ħsara sinifikanti" (DNSH) b'rabta mal-objettivi ta' sostenibbiltà soċjali jew ambjentali; jilqa' l-fatt li l-BEI impenja ruħu li jallinja bis-sħiħ il-metodoloġija ta' traċċar tiegħu għall-għanijiet ta' azzjoni klimatika u sostenibbiltà ambjentali mal-qafas definit mit-Tassonomija tal-UE, inkluż l-inkorporar tad-DNSH fl-operazzjonijiet kollha tiegħu; Jistieden lill-BEI jieħu din l-opportunità biex isaħħaħ il-politika tiegħu dwar id-drittijiet tal-bniedem; jistenna, b'mod partikolari, li l-obbligi ta' diliġenza dovuta b'rabta mad-drittijiet tal-bniedem jissaħħu u li d-dimensjoni tad-drittijiet tal-bniedem fl-ippjanar tal-proġetti tiegħu ssir aktar prevalenti, partikolarment għal proġetti f'pajjiżi terzi; Jistenna li l-BEI jwettaq monitoraġġ bir-reqqa li jqis bis-sħiħ it-tħassib espress mill-partijiet ikkonċernati u l-partijiet interessati, partikolarment b'rabta mal-ksur tad-drittijiet tal-bniedem; Jenfasizza li d-destinatarji tal-investiment tal-BEI għandhom isegwu prinċipji ta' governanza tajba, inkluż f'materja ta' taxxa; jilqa' l-fatt li l-BEI ma jidħolx f'operazzjonijiet ġodda jew imġedda ma' entitajiet inkorporati jew stabbiliti f'ġuriżdizzjonijiet elenkati għal finijiet ta' taxxa u tal-ġlieda kontra l-ħasil tal-flus u l-finanzjament tat-terroriżmu (AML-CFT) u li ssir valutazzjoni tar-riskju każ b'każ ma' kontropartijiet kontraenti inkorporati jew stabbiliti f'ġuriżdizzjonijiet li ġeneralment jikkooperaw iżda li jkunu għadhom ma solvewx nuqqasijiet pendenti ta' governanza tajba fil-qasam tat-taxxa (il-ġuriżdizzjonijiet elenkati fl-Anness II tal-lista tal-UE ta' ġuriżdizzjonijiet li ma jikkooperawx); Jenfasizza li huma meħtieġa verifiki estensivi biex jiġi żgurat li l-kontropartijiet ma jibbenefikawx minn rabtiet ġuridiċi oħrajn ma' tali ġuriżdizzjonijiet; jistieden lill-BEI jsaħħaħ il-miżuri ta' prevenzjoni u l-valutazzjonijiet tat-taxxa regolari fil-konfront tal-ġuriżdizzjonijiet li ma jikkooperawx, kif ukoll ta' prattiki dannużi fil-qasam tat-taxxa min-naħa tas-sħab; Iħeġġeġ lill-Grupp tal-BEI biex fil-futur jaġġorna l-politika tiegħu dwar il-ġuriżdizzjonijiet li ma jikkooperawx abbażi tal-iżviluppi futuri għall-governanza tajba fil-qasam tat-taxxa fil-livell tal-UE jew f'dak internazzjonali; ifakkar li l-politika tipprevedi projbizzjoni ġenerali li jsiru operazzjonijiet ma' kontropartijiet kontraenti inkorporati jew stabbiliti f'ġuriżdizzjonijiet li ma jikkooperawx, għajr f'kundizzjonijiet stretti; Jieħu nota tal-Qafas tal-Ġlieda Kontra l-Ħasil tal-Flus u l-Finanzjament tat-Terroriżmu tal-BEI ta' Diċembru 2020; jesprimi tħassib dwar il-fatt li l-qafas kif spjegat ma fihx dettalji dwar il-proċeduri ta' allinjament tal-attivitajiet tal-Bank mal-leġiżlazzjoni tal-UE, speċifikament dwar id-diliġenza dovuta tal-klijent u partikolarment f'każ ta' diliġenza dovuta msaħħa; Itenni t-tħassib preċedenti espress mill-Parlament dwar in-nuqqas ta' kontroll fuq il-fondi ġestiti minn intermedjarji finanzjarji u d-diffikultà fil-monitoraġġ tal-benefiċjarji finali kif ukoll il-konformità mal-kriterji ta' eliġibbiltà; Jilqa' l-fatt li l-BEI bħalissa qed jaħdem biex jiżviluppa linji gwida għall-allinjament tal-kontropartijiet; jistieden lill-BEI jiżviluppa pjan ta' azzjoni ambizzjuż għal "qafas ta' allinjament tal-kontropartijiet" u jiżgura li l-linji gwida jipprevedu aktar trasparenza u diliġenza dovuta rigoruża fuq is-sħab tiegħu u l-eliġibbiltà tagħhom biex jitħallsu fondi sostnuti mill-BEI taħt kundizzjonalità stretta, li tinkludi kriterji li jirrigwardaw l-etika u l-integrità kif ukoll aspetti soċjali u ambjentali; itenni li dan il-qafas għandu jinkludi wkoll rekwiżiti futuri għall-intermedjarji finanzjarji u l-klijenti korporattivi kollha biex ikun hemm pjan ta' dekarbonizzazzjoni li jħares 'il quddiem u li jkun allinjat mal-Ftehim ta' Pariġi bl-użu ta' miri għat-tnaqqis tal-emissjonijiet ibbażati fuq ix-xjenza kemm jista' jkun malajr u mhux aktar tard mill-2025, mingħajr preġudizzju għall-kapaċità tal-BEI li joffri assistenza teknika fit-tfassil ta' dawn il-pjanijiet ta' dekarbonizzazzjoni; Jitlob lill-BEI biex, filwaqt li jippreserva data kummerċjalment sensittiva, jippubblika informazzjoni aktar regolari, dettaljata u komprensiva dwar l-intermedjarji finanzjarji responsabbli għall-ingranaġġ ta' fondi tal-BEI (198) u jinkludi klawżoli kuntrattwali dwar id-divulgazzjonijiet obbligatorji minn dawn l-istituzzjonijiet dwar attivitajiet ta' self; Jenfasizza li l-BEI għandu jsaħħaħ u jagħmel użu sħiħ minn klawżoli kuntrattwali li jippermettulu jissospendi l-iżburżar jew miżuri ta' mitigazzjoni oħra biex jipproteġi l-integrità u r-reputazzjoni tal-operazzjonijiet tiegħu f'każijiet ta' nuqqas ta' konformità mal-istandards ambjentali, soċjali, tad-drittijiet tal-bniedem, tat-taxxa u tat-trasparenza; Jitlob ukoll politika ta' esklużjoni rigoruża biex entitajiet li jinstabu involuti f'każijiet ta' frodi, korruzzjoni, ħasil tal-flus jew forom oħra ta' irregolarità jiġu esklużi mill-finanzjament tal-BEI; Jilqa' l-ħidma tal-Qorti Ewropew tal-Awdituri (QEA) fir-rigward tal-fondi mill-baġit tal-Unjoni ġestiti mill-BEI u jistieden lill-istituzzjonijiet jilħqu qbil dwar it-tisħiħ tad-drittijiet ta' awditjar tal-QEA fil-limiti tat-Trattati tal-UE; Jieħu nota tal-kritika tal-QEA fir-rapport speċjali tagħha Nru 12/2020 bit-titlu "Iċ-Ċentru Ewropew ta' Konsulenza għall-Investimenti: Tnieda biex jagħti spinta lill-investiment fl-UE, iżda l-impatt tiegħu għadu limitat" u jistieden lill-BEI jislet il-konklużjonijiet neċessarji biex il-ħidma tiegħu tkompli; Jistieden lill-QEA tfassal rapport speċjali b'rakkomandazzjonijiet dwar il-prestazzjoni tal-attivitajiet tal-BEI u l-allinjament tagħhom mal-politiki u l-objettivi tal-UE; Jieħu nota tar-rapport speċjali Nru 3/2019 tal-QEA bit-titlu "Il-Fond Ewropew għall-Investimenti Strateġiċi: Jeħtieġ li tittieħed azzjoni biex il-FEIS ikun suċċess totali" u partikolarment tal-osservazzjonijiet tiegħu dwar il-bżonn ta' indikaturi ta' prestazzjoni u monitoraġġ komparabbli għall-istrumenti finanzjarji u l-garanziji baġitarji kollha tal-UE; jistieden lill-Kummissjoni tiżgura segwitu xieraq f'kollaborazzjoni mal-BEI, bħala implimentatur ewlieni fil-kuntest ta' InvestEU; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni kif ukoll lill-Bank Ewropew tal-Investiment u lill-gvernijiet u l-parlamenti tal-Istati Membri.
Extracted from TA-9-2021-0331_MT.docx